Source: http://www.ostaulkomailta.com/blog/tappio/
Timestamp: 2020-08-14 16:32:54+00:00
Document Index: 17392647

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'Tuomioistuin ', 'Tuomioistuin ', 'Tuomioistuin ', 'Tuomioistuin ', 'Tuomioistuin ', 'Tuomioistuin ', 'tuomioistuin ']

Tappio | OSTA ULKOMAILTA! - BLOGI
EU-tuomioistuin asettui Alkotaxi-casessa täysin eri linjalle, kuin esimerkiksi Ruotsin suurinpiirtein vastaavassa Rosengren-tapauksessa, joka tunnetusti ravisteli Ruotsin Systembolagetin monopolia ja avasi maan markkinat ulkomaisille verkkokaupoille. Suomen kanssa tuomioistuin otti täysin eri kannan ja noudatti julkisasiamiehen ratkaisuehdotusta siitä, että etämyynti Suomeen ei ole nykymuodossaan laillista.
Tuomiossa sanotaan seuraavasti:
Kapulakieli avautuu maallikolle sen verran, että tuomioistuin heittää pallon takaisin kotimaisille oikeusistuimille, jotka saavat tämän perusteella kieltää etämyynnin Suomeen. Näytelmä kuitenkin jatkunee, sillä Verkkouutisissa ratkaisua pidetään kaksijakoisena ja ristiriitaisena. Asianajaja Petteri Snell veikkaakin asian etenevän vielä korkeimpaan oikeuteen.
EU-tuomioistuin katsoo ratkaisussaan, että etämyynnin kiellossa on kyse Euroopan unionin perussopimuksen vastaisesta tuontirajoituksesta, joka voidaan kuitenkin oikeuttaa muun muassa kansanterveydellisin perustein.
Näin ollen EU-oikeus ei ole tässä tapauksessa periaatteessa esteenä sille, että Alkotaksin kaltaista toimintaa harjoittavalta edellytetään alkoholin vähittäismyyntilupaa.
Käytännössä vähittäismyyntiluvan vaatiminen johtaa etämyynnin kieltoon, koska sitä harjoittava ulkomainen toimija ei voi täyttää laissa säädettyjä vähittäismyyntiluvan myöntämisedellytyksiä.
Tuomioistuin toteaa kuitenkin, että kansallisen säännöstön on oltava sellainen, että ”sillä voidaan taata tavoitellun päämäärän toteuttaminen”.
Alkotaksin kohdalla sillä tarkoitetaan ”kansanterveyden ja yleisen järjestyksen” suojelua. Lisäksi etämyynnin kiellon oikeuttaminen vaatii, ettei tätä päämäärää voida saavuttaa ”vähemmän rajoittavilla toimenpiteillä vähintään yhtä tehokkaasti ja ettei kyseinen säännöstö ole mielivaltaisen syrjinnän keino tai jäsenvaltioiden välisen kaupan peitelty rajoitus”.
Tämän selvittäminen jätetään taas ennakkoratkaisua pyytäneen tuomioistuimen eli Helsingin hovioikeuden ratkaistavaksi.
Alkotaksia edustava juristi Petteri Snell pitää ratkaisua mielenkiintoisena.
– Saimme selvän päätöksen siitä, että kielto on EU-oikeuden nojalla syrjivä. Hovioikeuden on nyt sitten ratkaistava löytyykö kiellon oikeuttamiseen tästä huolimatta riittävät perusteet, hän kommentoi Verkkouutisille.
Snell pitää mahdollisena, että asia etenee korkeimpaan oikeuteen.
Näytelmä siis jatkuu ainakin jonkin aikaa ja lopputulos ei ole vielä selvillä. Epäselvää on myös se, että millaisiin toimiin tulli ryhtyy nettitlausten suhteen, vaikka asian käsittely on oikeusasteissa kesken.
Viinien ja suurten valikoimien ystäville tämä ei vaikuta kovinkaan hyvältä ratkaisulta.
Lukukerrat: 6 749
Updated: 12.11.2015 — 13:12
Avainsanat: alkoholi, alkoholia netistä, alkoholivero, alkotaxi, Eu, eu-tuomioistuin, olut, osta ulkomailta!, raitolahti, tulli, tullin avaama, valmistevero, verkkokauppa, viina, viini
Tullin ja STM:n reaktiota ei tarvinnut kauan odottaa. Vaikuttaa siltä, että siellä on sotakirveet otettu esille: http://www.tulli.fi/fi/tiedotteet/lehdistotiedotteet/0000_tiedotteet/tiedote_20151112_1/index.html
EU:n tuomioistuin: Suomi saa kieltää alkoholin etämyynnin
STM ja Tulli tiedottavat 12.11.2015
EU:n tuomioistuimen mukaan alkoholijuomien etämyyntiä koskeva alkoholilain 8 § ei ole EU-oikeuden vastainen. Tämä tarkoittaa sitä, että alkoholin etämyynti Suomeen voidaan kieltää kokonaan. Tuomioistuin antoi ennakkoratkaisunsa (C-198/14 Visnapuu) 12. marraskuuta Helsingin hovioikeuden pyynnöstä.
Tuomioistuin painottaa sitä, että suomalainen alkoholin vähittäismyyntijärjestelmä ei saa olla syrjivä ja että sen on aidosti perustuttava kansanterveyden suojeluun. Tuomioistuin jättää tämän asian tarkemman selvittämisen kansalliselle tuomioistuimelle.
Tuomioistuin nostaa esille myös suomalaisten tilaviinien suoramyyntioikeuden. Tuomioistuimen mukaan tilaviinien suoramyynnin on oltava luonteeltaan rajallista, perinteistä ja käsiteollista. Tuomioistuin painottaa sitä, että tätä poikkeusta ei voida käyttää muista EU-maista tulevien alkoholijuomien syrjintään tai kotimaisen tuotannon suojelemiseen. Se, toteutuvatko nämä tilaviinien suoramyyntiä koskevat ehdot Suomessa, EU-tuomioistuin jättää kansallisesti ratkaistavaksi.
Sosiaali- ja terveysministeriö on käynnistänyt tänä syksynä alkoholilain kokonaisuudistuksen. EU:n tuomioistuimen ennakkoratkaisu otetaan uudistuksen valmistelussa huomioon. Hallituksen esitys alkoholilaiksi on tarkoitus antaa kevättalvella 2016 ja lainsäädännön on tarkoitus tulla voimaan 1.1.2017.